ĮSAKYMAS

DĖL IKIMOKYKLINIO IR PRIEŠMOKYKLINIO UGDYMO ORGANIZAVIMO

2020 m. gegužės 15 d. Nr. DĮV-430

Šilalė

 Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos Vyriausybės 2020 m. kovo 14 d. nutarimo Nr. 207 „Dėl karantino Lietuvos Respublikos teritorijoje paskelbimo“ 3.3 papunkčiu, Lietuvos Respublikos sveikatos apsaugos ministro-valstybės lygio ekstremalios situacijos operacijų vadovo 2020 m. gegužės 11 d. sprendimu Nr. V-1116 „Dėl ikimokyklinio ir priešmokyklinio ugdymo organizavimo būtinųjų sąlygų“:

1. Į s a k a u Šilalės rajono savivaldybės švietimo įstaigose, vykdančiose ikimokyklinio ir priešmokyklinio ugdymo programas, nuo 2020 m. gegužės 18 d. atnaujinti ikimokyklinio, priešmokyklinio ugdymo organizavimą įstaigoje.

2. Pavedu Šilalės rajono savivaldybės švietimo įstaigų, vykdančių ikimokyklinio ir priešmokyklinio ugdymo programas, direktoriams:

2.1. organizuoti ugdymo procesą vadovaujantis Švietimo, mokslo ir sporto ministerijos įsakymais ir kitais teisės aktais ir užtikrinti valstybės lygio ekstremaliosios situacijos valstybės operacijų vadovo sprendimu nustatytas būtinas visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygas, saugumo reikalavimus,

2.2. priimti sprendimą dėl vaikų maitinimo organizavimo įvertinus įstaigos galimybes ir suderinus su vaikų atstovais pagal įstatymą;

2.3. užtikrinti nuotolinio ugdymo organizavimą vaikams, kurie vaikų atstovų pagal įstatymą sprendimu lieka namuose, ir vaikų atstovai pagal įstatymą prašo suteikti šią paslaugą.

3. R e k o m e n d u o j u vaikų atstovams pagal įstatymą:

3.1. ugdyti vaiką namuose:

3.1.1. kai vaikas serga lėtinėmis ligomis, nurodytomis Sunkių lėtinių ligų, dėl kurių dėl kurių ekstremaliosios situacijos ar karantino laikotarpiu asmeniui išduodamas nedarbingumo pažymėjimas, sąraše (toliau – lėtinių ligų sąrašas), patvirtintame Lietuvos Respublikos sveikatos apsaugos ministro 2020 m. kovo 23 d. įsakymu Nr. V-483 „Dėl Sunkių lėtinių ligų, dėl kurių ekstremaliosios situacijos ar karantino laikotarpiu asmeniui išduodamas nedarbingumo pažymėjimas, sąrašo patvirtinimo“;

3.1.2. kai vaikas gyvena kartu su asmenimis, priskirtinais rizikos grupėms (vyresnio nei 60 m. amžiaus asmenimis ir (arba) sergančiais lėtinėmis ligomis, nurodytomis lėtinių ligų sąraše ir sergant kitomis ligomis, nurodytomis Lietuvos Respublikos sveikatos apsaugos ministro-valstybės lygio ekstremalios situacijos operacijų vadovo 2020 m. gegužės 11 d. sprendimo Nr. V-1116 „Dėl ikimokyklinio ir priešmokyklinio ugdymo organizavimo būtinųjų sąlygų“ 1.2 papunktyje);

3.2. rinktis vaikų ugdymą įstaigoje (grupėje) atsakingai, įvertinus riziką sveikatai ir galimybę prižiūrėti namuose;

3.3. informuoti įstaigos (grupės) vadovą apie sprendimą pradėti lankyti įstaigą (grupę) prieš 2 dienas.

4. P a v e d u šį įsakymą paskelbti Šilalės rajono savivaldybės interneto svetainėje [www.silale.lt](http://www.silale.lt).

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda) per vieną mėnesį nuo šio įsakymo įteikimo suinteresuotam asmeniui dienos.

|  |  |  |
| --- | --- | --- |
| Administracijos direktorius  |  | Valdemaras Jasevičius |